Directorul Miami Open, James Blake, a vorbit despre prezența Simonei Halep la turneu și s-a arătat de părere că nu ar trebui să existe așteptări atât de mari în privința fostului lider WTA, având în vedere că nu a mai jucat din august 2022. Totodată, el a dezvăluit că păstrase un wildcard special pentru româncă, potrivit Eurosport.
James Blake spune că a vorbit cu Darren Cahill, fostul antrenor al Simonei Halep, iar australianul i-a confirmat că românca este într-o formă fizică neașteptat de bună.
"Nu trebuie pusă presiune pe o jucătoare care nu a jucat atât de mult. Va fi determinant pentru traiectoria ei să ia lucrurile treptat şi să revină la forma normală în timp. Nu trebuie să o omorăm cu aşteptări nefondate", a explicat directorul turneului Miami Open, în podcastul "Served with Andy Roddick".
Organizatorii turneului WTA 1000 din Florida i-au dat Simonei Halep un wildcard la scurtă vreme după decizia TAS. James Blake, la rândul său un fost mare tenismen, a dezvăluit că a fost ideea lui să păstreze o invitație special pentru eventualitatea în care românca va avea câștig de cauză la Lausanne, ceea ce s-a și întâmplat.
"Eu sunt de vină pentru asta", a recunoscut Blake.
"Am avut senzaţia că trebuie să fim pregătiţi în cazul în care Simona Halep va primi în timp util un verdict favorabil din partea TAS. Am discutat mult despre cine trebuie să primească wildcarduri şi eu am fost cel care a decis să salvăm unul pentru orice eventualitate. Au mers toţi pe mâna mea şi acum o avem pe Simona prezentă la Miami", a adăugat directorul Miami Open.